Джек Линдзи
Кой ще се осмели да погледне това дете в очите?

Превод от английски: Василка Хинкова, Владимир Филипов, —

chitanka.info

Тази проказа на смъртта, това изтънчено изобретение

за болка, огромна като звезда, загнила

от коварния вирус на дълъг застой.

Това замърсяване на най-дълбоките извори,

тази гной на смъртта, която мърси и петни слънцето

на деня по лицето, от шарка надупчено.

Това нещо, от човек сътворено, от човешкия ум и ръце!

И ти си човек, и ти си участник във него!

Спаси своето право рождено, додето е време!

Днес друго име има пъкълът — Хирошима!

По-тъмен от всичките кръгове на горящия мрак,

гдето Данте проправяше своя път обвинителен.

Можеш ли да убегнеш от пълната с призраци нощ, от очите

на невинни деца, със разкъсана до костите плът?

И ти си човек! Какво ще кажеш? Какво?

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.